Predkladacia správa

Rámcový dohovor na ochranu národnostných menšín (ďalej len “rámcový dohovor”) je medzinárodnoprávny dokument prijatý Výborom ministrov Rady Európy dňa 10. novembra 1994. Na podpis bol otvorený 1. februára 1995 a v ten istý deň bol podpísaný za Slovenskú republiku. Národná rada Slovenskej republiky s ním vyslovila súhlas uznesením č. 128 z 21. júna 1995 a prezident SR ho ratifikoval 14. júla 1995. Rámcový dohovor nadobudol platnosť 1. februára 1998 podľa čl. 28 ods. 1 po uložení ratifikačných listín 12 signatárskych štátov u depozitára, ktorým je generálny tajomník Rady Európy. Publikovaný bol v Zbierke zákonov pod číslom 160/1998 Z. z.
Od ratifikácie rámcového dohovoru po jeho nadobudnutie platnosti Slovensko iniciatívne predkladalo orgánom Rady Európy výročné správy o implementácii rámcového dohovoru. Prvú oficiálnu implementačnú správu v zmysle čl. 25 ods.2 rámcového dohovoru Slovensko predložilo dňa 4. mája 1999. Posudok poradného výboru k tejto správe bol prijatý 22. septembra 2000 a zverejnený 6. júla 2001. Stanovisko slovenskej vlády k posudku bolo zverejnené 5. júna 2001.
Dňa 21. novembra 2001 bola prijatá rezolúcia Výboru ministrov Rady Európy o implementácii Rámcového dohovoru na ochranu národnostných menšín na Slovensku. V záveroch rezolúcie sa vyzdvihuje úsilie Slovenska vynaložené na podporu národnostných menšín a ich kultúr a oceňuje sa dosiahnutý pokrok vo vzťahoch medzi spoločenstvami, osobitne medzi maďarskou menšinou a ostatnými časťami obyvateľstva. Výbor ministrov vyjadruje potrebu posilnenia právnych záruk vo vzťahu k niektorým článkom rámcového dohovoru a v niektorých oblastiach potrebu zabezpečenia úplnej implementácie existujúcich právnych záruk. Poukazuje na nedostatky v legislatívnom rámci menšinových jazykov napriek zlepšeniu ich postavenia v úradnom styku. Pripomína pretrvávajúce problémy v implementácii rámcového dohovoru vo vzťahu k Rómom, a to aj napriek úsiliam vlády, okrem iného veľmi hlboké sociálno-ekonomické rozdiely medzi niektorými Rómami a väčšinovou populáciou.
Predložená druhá správa o implementácii rámcového dohovoru je vypracovaná v zmysle rezolúcie Výboru ministrov (97)10, stanovujúcej päťročnú periodicitu implementačných správ, a podľa metodického pokynu pre správy z druhého monitorovacieho cyklu, schváleného Výborom ministrov 15. januára 2003.
Jedným z východísk správy je citovaná rezolúcia Výboru ministrov o implementácii rámcového dohovoru na Slovensku, ako aj posudok poradného výboru k prvej implementačnej správe. Správa reaguje aj na tie pripomienky poradného výboru k prvej správe, ktoré slovenská vláda už vysvetlila alebo komentovala v oficiálnom stanovisku zverejnenom 2. júla 2001. 
Slovensko pokračovalo v dialógu s poradným výborom aj na follow-up seminári o implementácii prvých výsledkov monitoringu Rámcového dohovoru na ochranu národnostných menšín na Slovensku dňa 8. júla 2003 v Bratislave. Prítomní členovia poradného výboru boli informovaní o prijímaných opatreniach i o otvorených otázkach, ako aj o možných riešeniach. 
Správa je zameraná predovšetkým na prezentáciu vývoja legislatívy a spoločenskej praxe v oblasti ochrany národnostných menšín v sledovanom období od februára 1999 do decembra 2003. Aby sa predišlo duplicite so správou o implementácii Európskej charty regionálnych alebo menšinových jazykov, ktorá bola odovzdaná Rade Európy v decembri 2003, táto správa sa venuje jazykovej problematike len v nevyhnutnej miere. 
Do správy sú zahrnuté aj informácie vzťahujúce sa na skutočnosti po rozhodnom období, napríklad nadobudnutie platnosti reformných sociálnych opatrení, ktoré vyvolali negatívnu reakciu časti rómskej národnostnej menšiny, čo sa odohrávalo v čase dokončovania  správy. Ďalšou novou skutočnosťou zachytenou v správe je zákon č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a  o  zmene a doplnení niektorých zákonov (antidiskriminačný zákon) prijatý 20. mája 2004, ako aj vládne podanie návrhu na ústavný súd na začatie konania o súlade § 8 ods. 8 tohto zákona s niektorými ustanoveniami ústavy..
Na druhej strane pri niektorých článkoch rámcového dohovoru sa správa zaoberá skutočnosťami spred rozhodného obdobia. Správa takto zohľadňuje pripomienku obsiahnutú v ods. 5 posudku poradného výboru na prvú správu, ktorú doplňuje o podrobnejšie a dôkladnejšie komentované údaje, teda nielen nadväzuje na prvú správu, ale ju aj dopĺňa. V zmysle tejto pripomienky sú v 18 prílohách ku správe uvedené zákony, resp. relevantné ustanovenia zákonov, judikáty, vládne dokumenty, štatistické prehľady a pod.
Súčasťou správy sú informácie k dotazníku poradného výboru k druhej správe o implementácii rámcového dohovoru v Slovenskej republike. 
Návrh Druhej správy o implementácii Rámcového dohovoru na ochranu národnostných menšín v Slovenskej republike vypracovalo Ministerstvo zahraničných vecí SR z podkladových materiálov a v súčinnosti s Úradom vlády SR, Ministerstvom kultúry SR, Ministerstvom školstva SR, Ministerstvom zdravotníctva SR, Ministerstvom práce, sociálnych vecí a rodiny SR, Ministerstvom vnútra SR, Ministerstvom spravodlivosti SR, Ministerstvom výstavby a regionálneho rozvoja SR, Ministerstvom hospodárstva SR a Sekretariátom splnomocnenkyne vlády SR pre rómske komunity.
Vyhodnotenie medzirezortného pripomienkového konania je obsiahnuté v materiáli. Všeobecne formulované zásadné pripomienky sekcie ľudských práv a menšín úradu vlády bolo nutné riešiť rozporovým konaním, ktoré sa podarilo až v polovici novembra ukončiť odstránením rozporov. Po zohľadnení zásadných pripomienok, resp. po úpravách textu dohodnutých medzi pripomienkujúcimi subjektmi a spracovateľom správy, nebolo potrebné predložiť materiál na opätovné medzirezortné pripomienkové konanie, keďže rozsah a charakter úprav v texte si to nevyžadoval, alebo išlo o vyššie uvedené nové skutočnosti a faktografické informácie o nich. Materiál sa predkladá vláde na schválenie bez rozporu.
	Predkladaný materiál nemá finančný, ekonomický, environmentálny vplyv ani vplyv na zamestnanosť.